Goeie nuus: Elizma Theron sing ŉ noot vir noodElizma Theron. Die sangeres Elizma Theron, wat November as haar welwillendheidsmaand aangekondig het, bied binnekort ŉ groot vertoning aan saam met Kurt Darren, Nicholis Louw en Pieter Koen vir liefdadigheid. Elizma het vroeër vanjaar sosiale media gebruik om haar welwillendheidsprojek af te skop. Sy het gemeenskappe en persone op haar Facebook-blad genooi om haar te vertel van ŉ persoon of ŉ instansie se nood. “Ek het byna 2 000 e-posse gelees,” het sy gesê. “Dit was een van die moeilikste goed wat ek nog moes doen, want ek kon uiteindelik net ses kies.” Elizma het Woensdag aan Maroela Media gesê: “Die doel agter welwillendheidsmaand is om al die geld wat deur ŉ vertoning ingesamel word, aan ŉ spesifieke persoon of instansie te skenk.” Sy het reeds ses vertonings aangebied en die geld onder andere aan ŉ ouetehuis, ŉ blinde seuntjie en twee kinders met kanker geskenk. Nadat sy ook baie e-posse oor die nood in informele nedersettings ontvang het, het sy besluit om ŉ groot sewende vertoning aan te bied. Sangers soos Kurt Darren, Nicholis Louw, Pieter Koen, Pieter Smith, Willem Botha en Manie Jackson gaan saam met haar optree om mense se nood in plakkerskampe te verlig. “Almal was so bereid en het met ŉ glimlag dadelik ingestem. Ek dink almal het ŉ behoefte om terug te gee. Ek is so dankbaar vir elkeen se bydrae,” het Elizma bygevoeg. Die sewende vertoning vind Woensdag, 26 November op Hoërskool Wilgers se sportgronde in Pretoria plaas. Toegang beloop R50 per persoon. Die gehoor word versoek om ook blikkieskos, komberse en klere na die vertoning te bring. Alles wat ingesamel word sal deur die nie-winsgewende organisasie, Doulos Gemeenskapsprojek, versprei word. “Elke blikkie kos is ŉ vol magie en elke kombers is ŉ kind wat warm gaan slaap,” het sy gesê. Die toegangsgelde sal aan Doulos Gemeenskapsprojek en Pretoria-Noord se Gracia Kinderhuis geskenk word. Elizma beplan om welwillendheidsmaand ŉ jaarlikse instelling te maak. Besoek Elizma se Facebook-blad vir meer inligting oor die projek, die instansies en persone wat deur die welwillendheidsmaand geraak is.